Diari Oficial de la Generalitat Valenciana


Sumari del DOGV 5299, del 10-07-2006 (2006/7985)

Informació pública del projecte d'urbanització del SUNP-4. Expedient número 29/2001.
------------------------------------------------------------------------------------

### Dades del document

Número de DOGV
:   5299

Data del DOGV
:   10-07-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/7985


Organisme emissor
:   Ajuntament de Sagunt

Tipus de document
:   Anunci

Informació pública del projecte d'urbanització del SUNP-4. Expedient número 29/2001. [2006/Q7985]  
Mitjançant este edicte es fa saber que el regidor delegat d'Urbanisme, en virtut de les atribucions que li conferix la legislació vigent, ha adoptat, amb data 11 de maig de 2006, la següent Resolució del regidor delegat d'Urbanisme número 176.  
Informació publica del projecte d'urbanització del SUNP-4. Expedient 29/2001.  
Resultant que mitjançant l'Acord Plenari de data 26 de setembre de 2002, es va procedir a l'aprovació i a l'adjudicació provisional del programa d'actuació integrada del SUNP-4, aprovat definitivament pel conseller de Territori i Habitatge mitjançant la Resolució de data 12 de juliol de 2005.  
Resultant que l'agent urbanitzador presenta, amb data 29 de juliol de 2005, número de registre d'entrada 39.005, el projecte d'urbanització del SUNP-4, compost dels documents següents:  
Projecte d'urbanització del sector SUNP-4.  
1. Tom 1. Memòria i annexos.  
2. Tom 2. Plànols I.  
3. Tom 3. Plànols II.  
4. Document. Plec de prescripcions tècniques particulars.  
5. Projecte d'urbanització el Corral del Batlle.  
6. Projecte d'urbanització vial VDL. Memòria i plànols.  
7. Projecte d'urbanització vial VDL. Tom II, plànols.  
8. Projecte d'urbanització vial VDL. Tom III, plec de prescripcions tècniques.  
Projecte de canal de drenatge-Séquia del Rei i Gabau.  
09. Document 1. Memòria i annexos. Març 2005.  
10. Document 2. Plànols. Març 2005.  
11. Document 3. Estudi de seguretat i salut.  
12. Document 4. Plec de prescripcions tècniques particulars.  
13. Document 5. Pressupost. Març 2005.  
14. Document 6. EIA. Març 2005.  
Resultant que l'Oficina Tècnica de Supervisió de Projectes i Obres d'Urbanització informa, amb data 15 de març de 2006, sobre el canal de drenatge-Séquia del Rei i Gabau:  
Examinada la documentació que va tindre entrada en data 29 de juliol de 2005, amb el número de registre d'entrada 39.005, i concretament la consistent en projecte de canal de drenatge-Séquia del Rei i Gabau, els documents de la qual són:  
. Document 9. Document 1: memòria i annexos.  
. Document 10. Document 2: plànols.  
. Document 11. Document 3: estudi de seguretat i salut.  
. Document 12. Document 4: plec de prescripcions tècniques particulars.  
. Document 13. Document 5: pressupost.  
. Document 14. Document 6: estudi d'impacte ambiental.  
S'informa:  
El càlcul aportat pressuposa que les séquies funcionen per gravetat, a un 1 per mil, i que tota la secció és efectiva per al drenatge dels cabals generats. Cap de les dues hipòtesis són certes, atés que les séquies que ens ocupen sempre tenen un nivell d'aigua en repòs, en major o menor grau en funció del nivell freàtic a la Marjal. És per açò que:  
1. La secció vàlida no pot entendre's la totalitat si no es garantix el buidatge del volum d'aigua de la séquia instantàniament en els primers moments de pluja.  
2. L'aigua no circula per gravetat sinó que el seu comportament és el de gots comunicants pel buidatge gradual de la Gola d'Estany conforme es van produint les aportacions a este darrer punt. De fet, en casos de temporal, la séquia funciona amb un flux invers, i hi entra aigua salada.  
3. Incrementar l'ample de la séquia sense incrementar la capacitat d'abocament de la Gola d'Estany genera un embut que impedix que el mecanisme funcione per gravetat, amb la qual cosa arriba més aigua a la Gola de la que pot desguassar si no es realitza una impulsió de l'aigua perquè el tram de desguassament n'incremente la velocitat, i passe el mateix cabal per una secció menor.  
A la vista d'estos aspectes, es deduïx que l'evacuació a través del sistema que es pretén sols es pot garantir, per mitjà de la implantació de sistemes d'impulsió a la séquia o séquies i l'extracció d'aigua a la Gola d'Estany, de manera que estos s'activen en el moment que cal posar en funcionament el mecanisme de drenatge, i s'aturen en l'instant en què cesse la necessitat d'evacuació perquè es recupere la séquia i torne a funcionar com a element regulador del nivell hídric de la Marjal.  
El cabal calculat és insuficient, i s'ha de considerar un temps de concentració molt menor a l'indicat, mitjançant la separació i identificació de les conques estudiades en un plànol. La intensitat de pluja no serà menor a 147,6 mm/h, que correspon al període de retorn de 25 anys amb un temps de concentració associat de 10 minuts, per analogia amb la corba IMD de València.  
Igualment, els coeficients de vessament hauran d'ajustar-se i d'incrementar-se, atés que els valors mitjans obtinguts són pràcticament els que s'apliquen a zones verdes permeables, mentre que un sòl com el que ens ocupa se satura ràpidament i perd la capacitat d'absorció, fet que incrementa el seu coeficient de vessament.  
L'estimació que només el 75% de les aigües són captades per altres mecanismes (tolls, etc.) no és admissible, i s'ha d'estimar el cas més desfavorable, açò és, el 100% del cabal generat.  
Haurà de descriure suficientment la secció prevista per a les séquies, ja que a la memòria s'especifica que hi ha solera i que es realitza amb talussos d'escullera, mentre que al pla consistix en una excavació del terreny natural amb graves sobre geotèxtil o bé l'excavació nua.  
Haurà d'incrementar la plantació d'arbratge, ja que les interdistàncies són excessives (al voltant de 30-35 m en molts casos). Es recomana una separació no superior a 8-10 metres.   
Haurà d'estudiar les reposicions dels camins que travessen les séquies, de les infraestructures afectades i dels abocaments d'aigües pluvials que efectuen a les séquies els polígons urbanitzats amb anterioritat.  
Pel que fa al projecte d'urbanització del Corral del Batlle, amb data 15 de març de 2006, s'informa:  
Examinada la documentació que va tindre entrada en data 29 de juliol de 2005, amb el número de registre d'entrada 39.005, i concretament la consistent en:  
. Document 5. Projecte d'urbanització el Corral del Batlle.  
S'informa:  
La secció prevista no contempla carril bici. Este figura en el plànol de vials no motoritzats d'esta localitat. Este carril bici haurà de connectar amb el previst en el vial VDL i amb el de la ronda del Port de Sagunt-les Valls, i donar continuïtat a la xarxa de carrils bici de la zona.  
La secció del vial, tal com s'indicava a l'informe de data 19 de setembre de 2002, haurà de ser assimilable a un T-3, d'ample 14 metres, per la qual cosa es proposa, i per a donar continuïtat amb el traçat que donarà davant de la urbanització del SUNP-4 (de 14,5 m), que la secció siga: 3+2+7+2 =14 (sud-nord), corresponents a vorera amb arbratge i fanals + carril bici + calçada + vorera, i les séquies quedaran protegides per mitjà de baranes tant en l'un extrem com l'altre.  
La totalitat dels accessos als camins haurà de reposar per mitjà de l'asfaltat de cinc metres com a mínim a les trobades. La vorera i el carril bici es tallaran, i es realitzarà un pas de vianants i/o ciclista en cada cas.  
Es realitzaran connexions per a l'evacuació de pluvials cap a les séquies, per mitjà de la col·locació d'embornals a les rigoles.  
Haurà de dotar el vial d'enllumenat públic, i col·locar-lo alternant amb l'arbratge i connectar-lo al SUNP-4. Haurà d'aportar projectes específics d'este enllumenat.  
Haurà d'eliminar els gàlibs existents, creats a causa de l'encreuament d'instal·lacions elèctriques i de telefonia en traçat aeri sobre el vial, d'acord amb la disposició addicional cinquena del Pla General d'Ordenació Urbana de Sagunt.  
Tenint en compte que el vial que ens ocupa és l'accés principal a tota la zona de l'Almardà, considerar un trànsit T31 és insuficient, i més tenint en compte l'accés de vehicles pesants els primers anys de vida útil de la urbanització, en què es troben en construcció les edificacions. Haurà de considerar un trànsit tipus T2.  
La consideració d'esplanada tipus E-2 s'haurà de comprovar per mitjà d'assaigs en fase d'execució, i caldrà adoptar les mesures correctores pertinents en cas de no obtindre's el mateix. Igualment, prèviament a l'execució d'esta, s'haurà de classificar el tipus de sòl de base, atés que s'han detectat, en estudi geotècnic, estrats amb un alt contingut en matèria orgànica i sota CBR a una profunditat d'1,5 metres (prospecció 2), i variar la classificació d'esta i la consegüent execució.  
Igualment, s'haurà d'intercalar un geotèxtil entre el sòl base i el sòl aportat per al terraplé, en vista a evitar contaminacions d'este a causa de les pujades del nivell freàtic molt freqüents a la zona.  
La senyalització vertical serà de 90 centímetres de costat o diàmetre, tipus MOPT, en tractar-se d'un vial principal de circulació.  
S'estan realitzant en este vial les obres per al proveïment d'aigua potable a la zona de l'Almardà per part de la conselleria, les quals hauran de plasmar en vista a comprovar que no es veuen afectades per les obres que es proposen o, si no n'hi ha, contemplar les reposicions necessàries.  
Informe econòmic de data 2 de maig de 2006:  
Examinada la documentació que va tindre entrada en data 29 de juliol de 2005, amb el número de registre d'entrada 39.005, s'informa en els aspectes següents:  
1. Respecte a la valoració de les obres d'execució del Corral del Batlle.  
Estes obres són objecte de retaxació conforme indica l'Acord del Ple de la corporació municipal de data 23 de desembre de 2003.  
La valoració de les obres d'urbanització del Corral del Batlle fa una suma, en pressupost d'execució material, a 818.998,79 euros. Este cost té una repercussió per metre quadrat urbanitzat de 109,19 €/m², per als 7.500 m² de vial, aproximadament.  
Tenint en compte que com a obres extraordinàries per a una intervenció d'estes característiques tenim per un costat la reposició de la séquia, amb un cost de 116.032,62 euros, i per un altre el concepte «desviació del trànsit durant el període d'execució de l'obra» amb un cost de 60.000 euros, i que s'obté un PEM interior de 85,73 €/m² amb l'eliminació d'estos conceptes, este és un valor que entra dins dels admesos en els costos d'urbanització dels diversos programes d'actuació integrada, i més en veure que l'obra que ens ocupa consistix en la realització d'un sistema viari exclusivament, mentre que en altres casos també es realitzen zones verdes, que reduïxen el cost mitjà.  
És per això que els costos estimats d'execució es consideren correctes per a l'obra conforme es troba definida, si bé el concepte de «desviació del trànsit durant el període d'execució de les obres» no s'aprecia en la documentació tècnica, i per tant no es pot estimar si el cost assignat és correcte fins que s'indique la solució tècnica adoptada.  
No obstant això, atés que la secció proposada no es correspon amb l'exigida en informes anteriors, i que s'ha de realitzar un ample de vial de 14 m (vial T3), el cost pot estimar-se com a conseqüència dels següents:  
. Cost obra interior: 750 m x 14 m = 10.500 m² .  
10.500 m² x 85,73 €/m² = 900.165 €.  
. Cost reposició séquies (la modificació no varia substancialment el cost de l'obra): 116.032,62 €.  
. Cost de «desviació del trànsit durant el període d'execució de l'obra» (la modificació no varia substancialment el cost de l'obra): 60.000 €.  
. Total PEM: 900.165,00 + 116.032,62 + 60.000,00 = 1.076.197,62 €.  
Si s'apliquen a este PEM les despeses generals (13%) i el benefici industrial (6%), s'obté un pressupost de contracta (PEC) d'1.280.675,17 euros. A este cost cal afegir les despeses complementàries per gestió i honoraris tècnics, que en l'adjudicació del programa d'actuació integrada equivalien a un 10,77%, i es pot estimar que els costs de les obres fan una suma d'1.418.603,89 euros, que amb el corresponent impost sobre el valor afegit del 16% fan un total de 1.645.580,51 euros.  
2. Pel que fa a la valoració de les obres d'execució del SUNP-4.  
El pressupost de contracta del projecte d'urbanització és superior a l'aprovat en l'Acord del Ple de la corporació municipal de data 18 d'octubre de 2002, que ho fixava en 0.667.779.014 pessetes com a preu cert i tancat, que equivalen a 8.654.574,30 euros.   
De fet, este PEC cert i tancat, inclou les obres d'evacuació d'aigües pluvials (canal de desguàs), les obres del VDL, i l'execució del SGES-29 com a zona verda, segons s'extrau de l'acord d'adjudicació provisional i altres posteriors, sense ser objecte de retaxació.  
És per això que, amb independència dels costs reflectits en els diversos projectes que integren el document, no es pot carregar als propietaris més que allò que s'ha acordat com a preu «cert i tancat», i els conceptes de retaxació que tinguen fonamentació d'acord amb la Llei Reguladora de l'Activitat Urbanística (en el nostre cas el Corral del Batlle i el cànon de sanejament).  
3. Pel que fa al cànon de sanejament del SUNP-4.  
En l'Acord Plenari de la corporació municipal, de data 27 de març de 2003, es va indicar que era previsible l'exigència de cànon de sanejament per part de l'Entitat de Sanejament, per a realitzar la connexió a la futura depuradora Canet-l'Almardà, i que el tractament d'este siga conforme al mecanisme de retaxació establit en la Llei Reguladora de l'Activitat Urbanística.  
Segons l'informe de l'Entitat de Sanejament, de data 26 de juliol de 2004, amb N-RS 6.198, este cànon es fixa en la quantitat de 336.150,00 euros, i la formalització de l'oportú conveni ajuntament-entitat prèviament a la connexió.  
4. Resum dels costs.  
A la vista dels anteriors, es pot establir que el cost d'urbanització incloses les retaxacions és com es mostra a la taula que seguix:  
Concepte Cost  
Obres del SUNP.4 (S/Acord 18.10.2002), inclòs l'IVA 89.467.225,19 €  
Obres del Corral del Batlle, inclòs l'IVA 1.645.580,51 €  
Cànon de sanejament 336.150,00 €  
Total 58.441.814,70 €  
Pel que al projecte d'urbanització del VDL, amb data 27 de febrer de 2006, s'informa:  
Examinada la documentació que va tindre entrada en data 29 de juliol de 2005 amb el número de registre d'entrada 39.005 i consistent en:  
. Document 6. Projecte d'urbanització vial VDL; tom 1: memòria i plànols.  
. Document 7. Projecte d'urbanització vial VDL; tom 2: plànols.  
. Document 8. Projecte d'urbanització vial VDL; tom 3: plec de prescripcions tècniques particulars.  
S'informa:  
El tom 2 aporta uns plans que no es corresponen amb el projecte indicat, sinó amb el projecte «de drenatge del límit del sector SUNP-4 de Sagunt i séquia de Gabau fins a la Gola d'Estany». L'informe d'este últim projecte es realitza independentment al present, si bé, atés que entra a definir algunes qüestions del vial, com ara jardineria, seccions transversals i detalls de mobiliari urbà, informa sobre estes. En este aspecte s'aprecia una solució de rotonda diferent a la trobada del Corral del Batlle amb el VDL de què apareix en la resta de documents, entenent que la que preval és la del document tom 1.  
La solució geomètrica en planta no està definida, i no s'aprecia la connexió ni la continuïtat de les voreres ni dels vials amb els existents als polígons de l'Almardà, ni amb el polígon SUNP.4. La solució ha de resoldre íntegrament la connexió entre els polígons del pla parcial de l'Almardà A i B (executats (A-2, A-1, A-3, B-1 i B-2) i prevists (B3)) en tots els nivells: de vianants i rodat, i en alguns casos ha d'adaptar i incloure les obres d'adaptació per als quatre metres corresponents al pla parcial de les Platges.  
No es resol la integració i la transició de l'actual vial VDL amb la prolongació que s'aporta, i fins i tot el carril bici projectat no connecta amb l'existent.  
Les dades topogràfiques de partida per a l'elaboració del projecte són insuficients, tal com s'arreplega en el punt 1 de l'annex número 3, treballs topogràfics, de la memòria en què s'indica «a fi de realitzar el present projecte, i ja que no es disposava de la necessària informació topogràfica de detall, la informació topogràfica ha sigut la subministrada per l'empresa contractant. Esta consta d'un alçament en coordenades relatives». És per això, atés que la informació topogràfica no és la necessària, que no es pot estimar la bondat de la solució i la seua integració amb l'altimetria del sòl consolidat a la zona, així com l'evacuació de les aigües pluvials.  
No s'indiquen les afeccions de la totalitat de les infraestructures en traçat aeri (telefonia, línies elèctriques.), ni cap de les soterrades a la zona, com ara el col·lector general d'aigües residuals, la xarxa d'aigua de pous de l'Almardà i les línies de mitjana tensió de la companyia Fevasa en el traçat del vial, entre altres. Tampoc es contemplen les reposicions de cap dels servicis afectats.  
Haurà d'aportar annex específic de jardineria, en el qual s'indique: textures dels parterres, delimitació d'estos, espècies (d'arbratge, arbustives i entapissats), ports, xarxa de reg (connexions, programadors, arquetes...). De la mateixa manera en mobiliari urbà es dibuixen únicament bancs, papereres i quioscs (el detall d'estos es reflectix en el projecte de drenatge), i s'indicarà que s'ha de realitzar una major diversitat de mobiliari, i caldrà preveure la ubicació de jocs infantils i de pèrgoles almenys a la zona verda. No s'admeten els quioscs atés que no hi ha previsió d'ocupació d'estos.  
En l'informe de l'empresa mantenidora de la jardineria, de data 30 de març de 2006 s'indiquen, entre altres, els punts següents que haurà d'arreplegar:  
. Incrementar les espècies proposades.  
. Utilitzar un port de perímetre de tronc no inferior a 16/18.  
. Incrementar la dotació d'arbratge i d'arbustives.  
. Utilitzar un grandària d'arbustives mai inferior a 40 centímetres i/o servits en MP-17.  
. Canviar l'espècie washingtonia robusta per w. filifera.  
. Utilitzar tutor en tots els arbres excepte en les palmàcies.  
. Haurà de documentar adequadament la xarxa de reg (plànols, memòria, pressuposts amb partides desglossades, detalls de rotondes.).  
A més dels encreuaments per al trànsit rodat sobre l'adequació de la séquia, s'hauran de preveure encreuaments per a vianants independents. Tots ells s'hauran d'aportar amb el suficient detall (secció viària, materialitat, etc.) a l'apartat que correspon a obres civils.  
Atesa la proximitat del llit del riu al trànsit rodat, s'haurà de protegir amb una barana el marge que queda més pròxim a la calçada. Esta barana haurà de tindre la rigidesa suficient per a retindre un vehicle en cas de col·lisió. Esta exigència serà extensiva als encreuaments. Els passeigs de vianants hauran de tindre també una barana de protecció decorativa.  
Tenint en compte que amb la finalització del VDL i la connexió d'este al municipi de Canet d'En Berenguer, este serà l'únic eix nord-sud de distribució de la zona de l'Almardà, i servirà fins i tot als polígons A i B, actualment consolidats. Considerar un trànsit T31 és insuficient, i cal considerar un trànsit tipus T2.  
La consideració d'esplanada tipus E-2, s'haurà de comprovar mitjançant assaigs de l'esplanada en fase d'execució, i s'adoptaran les mesures correctores pertinents en cas que esta no s'obtinga. Prèviament a l'execució d'esta, s'haurà de classificar el tipus de sòl de base, atés que s'han detectat, en l'estudi geotècnic, estrats amb un alt contingut en matèria orgànica i baix CBR a una profunditat d'1,5 metres (prospecció 2), i variar la classificació d'esta i la consegüent execució.  
Igualment s'haurà d'intercalar un geotèxtil entre el sòl base i el sòl aportat per al terraplé, en vista a evitar contaminacions d'este a causa de les pujades del nivell freàtic, molt freqüents a la zona.  
A les rotondes haurà de considerar els següents condicionants que no es complixen actualment:  
. Haurà de plantejar les topades i els radis de gir necessaris per a les entrades a les rotondes.   
. En cap cas els accessos a la rotonda hi seran tangents. S'intentarà sempre que siguen perpendiculars a esta. El contrari succeïx a les eixides, on és preferible una eixida tangencial  
. No s'ha indicat el tractament decoratiu que se li donarà a les rotondes. Haurà de realitzar un estudi d'estes i aportar la planta de jardineria i les pavimentacions que s'hi ha de realitzar, o bé l'element singular que s'ha d'implantar (escultura, font...).  
. El rastell que cal emprar a la corona serà de tipus remuntable 22x25x50, i pintat de roig-blanc.  
. Es realitzarà una franja d'1,5-2 metres d'ample del perímetre exterior de la corona central amb un material trepitjable (llamborda, formigó imprés, etc.), no s'implantarà cap tipus de mobiliari o instal·lació (fanals, tapes, etc.) i portarà el paviment adequat que permeta ser xafat, puntualment, pel pas d'un vehicle de grans mides.  
. Els passos de vianants se separaran dels accessos i eixides a estes en una distància prudencial i que no en complique la circulació.  
. Respecte de la rotonda de connexió VDL amb el Corral del Batlle, el Departament de Trànsit indica al seu informe de data 12 de gener de 2006: «La més important, des del punt de vista de trànsit, seria la construcció d'una rotonda o rotonda allargada (tipus llonganissa) que en cap cas deixe l'encreuament directe amb l'avinguda d'Europa i el camí del Corral del Batlle, i que si no s'elimina podria convertir-se en un punt negre». Entenem que es referix al punt de l'avinguda de la Palmera (actual prolongació del Corral del Batlle) amb l'avinguda d'Europa, punt en què ja venia reflectida una rotonda en la previsions inicials de l'ajuntament pel que fa a l'execució del VDL. No obstant això, a l'EIA aportat en el document «projecte de canal de drenatge» pertanyent a l'alternativa tècnica, s'aprecia que ja s'havia contemplat esta alternativa d'implantació, en la qual calia ocupar una xicoteta superfície de la zona humida de la Marjal d'Almenara, i que des de la Conselleria de Territori i Habitatge es va informar desfavorablement pel fet de constituir «una recessió de l'espai natural protegit», i que, per tant, no és possible realitzar la solució esmentada. Malgrat això, el problema seguix sense resoldre's i de fet s'acreix, atés que no es preveu una solució a l'encreuament de l'avinguda de la Palmera amb l'avinguda d'Europa, i a més este queda molt pròxim a la nova rotonda plantejada. És per això que caldrà estudiar unes altres alternatives per a resoldre este encreuament, tant pel que fa a obres d'urbanització com de reorganització de trànsit perquè no es generen girs a l'esquerra perillosos.   
Hi ha diversos problemes originats per la modificació de la secció viària prevista i aprovada inicialment i la plantejada al projecte presentat, els quals s'indiquen en vista a que en uns casos s'esmenen i en uns altres s'assumisquen les conseqüències que esta genera. En un esquema es grafien ambdues propostes, i s'indica:   
. Per part d'esta oficina no hi ha inconvenient de desplaçar el trànsit rodat al marge est del canal, si bé això deixa sense possibilitat de connexió les parcel·les a l'oest, atés que no donen davant de la calçada sinó al vial de vianants. Això obliga que a les parcel·lacions i a les posteriors edificacions que es realitzen a les illes del SUNP-4 que donen a l'est amb el VDL no es permeta l'accés rodat en este punt, i s'haurà d'accedir per altres punts, pel fet de no admetre afectar la vorera de vianants amb trànsit rodat (com s'indica a les seccions transversals del projecte de la séquia). En el cas contrari, haurà de modificar la solució aportada i tornar a una solució semblant a la inicial.  
. La secció viària proposada afavorix el trànsit rodat sobre el de vianants en excés, i planteja dos carrils per sentit de circulació quan tant el tram del VDL existent com el del vial que dóna a Canet d'En Berenguer són d'un carril per sentit. A més, la solució no resol les connexions amb els vials a què connecta.  
. Hauran d'aportar-se les seccions viàries en totes les variants que esta presenta al llarg de tot el vial (d'acord amb el plànol 7.1 del projecte de canal de desguàs), en el qual s'indicaran, a més dels amples dels distints tractaments, els pendents transversals i bulbs d'instal·lacions. Estes hauran d'identificar-se en algun plànol de planta.  
. Atés que el vial tindrà doble sentit de circulació, en vista a impedir que es realitzen girs a l'esquerra, s'haurà d'intercalar una mitgera entre ambdós sentits, d'almenys 1,5 metres d'ample.  
. S'ha suprimit tot l'estacionament, el qual permetia no sols aparcar sinó també el que es facen accessos amb seguretat a parcel·les amb gual sense interrompre el trànsit al vial i, per tant, les possibilitats d'obrir accessos rodats a les parcel·les del pla parcial de les Platges, que donen a este. Entenem que, com a mínim, hauria de mantindre's el d'esta part.  
. El carril bici es troba en una posició que talla la zona de gaudi de vianants. Entenem que la solució inicial, carril bici més pròxim a la zona de trànsit i que era tangent a la zona verda, és més encertada.  
Respecte de l'enllumenat públic del polígon:  
No s'ha presentat el projecte específic d'enllumenat públic tal com s'exigia a l'acord d'aprovació del programa d'actuació integrada.  
Hi ha errades de redacció en la documentació presentada que malgrat no ser la requerida informen dels efectes que s'arrepleguen en la documentació que cal presentar, entre els quals es troben:  
. Es diu que l'enllumenat s'ha dissenyat de conformitat amb els Servicis Tècnics d'Iberdrola, corresponent al municipi donar la conformitat a estes instal·lacions.  
. Atés que en els diferents documents presentats (memòria, pressupost...) hi ha distintes tipologies d'arquetes se li indica que les arquetes que cal instal·lar seran de polièster reforçat amb fibra de vidre, amb una càrrega de ruptura mínima de 6.000 kg, identificant el servici i amb la inscripció «Excel·lentíssim Ajuntament de Sagunt» i l'escut oficial d'este ajuntament.  
. Atés que en diferents documents del projecte es descriuen lluminàries classe I, se li indica que els models triats hauran de ser en tot cas classe II, ja que no preveu ni es pressuposta cap tipus de posada a terra, ni ser el tipus d'instal·lació que es pretén des d'esta administració, ni el més recomanable des del punt de vista econòmic i de manteniment.  
. El color que s'ha d'utilitzar en el conjunt del punt de llum serà blau, a excepció de les zones verdes que serà verd, amb acabat «fosa».  
. Haurà de retolar els punts de llum amb la numeració d'estos mitjançant sistema indeleble.  
. Haurà d'aportar una nova distribució de punts de llum per a les rotondes previstes, atés que la prevista no assenyala la situació d'esta i es continua l'alineació. De la mateixa manera no es presenten càlculs justificatius dels nivells en estes.  
. Hi ha discrepàncies entre memòria-càlculs-plànols, i es descriuen distribucions a portell amb l'enllumenat existent, a 40 metres i sense justificar l'existència i distribució d'este, S'ha d'enllumenar i justificar la il·luminació de tota la via que s'executa, no sols la del carril oest.  
. Hi ha discrepàncies entre memòria-pressuposts-plànols, ja que es descriuen columnes de polièster reforçat amb fibra de vidre en totes les seccions a excepció del plànol 12.1a per això entenem que la solució que es pretén és esta (PRFV) i no de PVC.  
. No es justifiquen els nivells mínims d'il·luminació (càlculs) de la zones de vianants del vial. S'han de justificar estos nivells i com a mínim 15 lux.  
. Hi ha línies de distribució elèctrica de 50 i 35 mm², i no es consideren admissibles des del punt de vista del seu maneig i connexió a les caixes de fusibles, ja que estes no admeten les connexions, a causa de la seua grandària. De la mateixa forma se supera el nombre màxim recomanable de punts de llum per quadre de comandament d'acord amb la Guia d'urbanització de la Comunitat Valenciana.  
. El quadre de comandament s'instal·larà en obra civil amb un envoltant classe II i no metàl·lic tal com es descriu a la memòria.  
Pel que fa al projecte d'urbanització del polígon SUNP-4 amb data 2 de maig de 2006, s'informa:  
Examinada la documentació que va tindre entrada en data 29 de juliol de 2005, amb el número de registre d'entrada 39.0005, i consistent en:  
. Projecte d'urbanització sector SUNP IV; tom 1: memòria i annexos.  
. Projecte d'urbanització sector SUNP IV; tom 2: plànols I.  
. Projecte d'urbanització sector SUNP IV; tom 3: plànols II.  
. Projecte d'urbanització sector SUNP IV; tom 4: plec de prescripcions tècniques particulars.  
. Projecte d'urbanització del Corral del Batlle.  
. Projecte d'urbanització vial VDL; tom 1: memòria i plànols.  
. Projecte d'urbanització vial VDL; tom 2: plànols.  
. Projecte d'urbanització vial VDL; tom 3: plec de prescripcions tècniques particulars.  
. Projecte de canal de drenatge Séquia del Rei i Gabau; document 1: memòria i annexos, març 2005.  
. Projecte de canal de drenatge Séquia del Rei i Gabau; document 2: plànols, març 2005.  
. Projecte de canal de drenatge Séquia del Rei i Gabau; document 3: estudi de seguretat i salut.  
. Projecte de canal de drenatge Séquia del Rei i Gabau; document 4: plec de prescripcions tècniques particulars.  
. Projecte de canal de drenatge Séquia del Rei i Gabau; document 5: pressupost, març 2005.  
. Projecte de canal de drenatge Séquia del Rei i Gabau; document 6: EIA, març 2005.  
S'informa:  
Condicions generals  
Pel fet que s'han presentat tres projectes independents per a resoldre els límits nord, sud i est de l'àmbit, en cap d'estos es pot apreciar amb claredat la resolució de la intersecció d'uns amb els altres. Per tant, haurà de presentar a una escala major i amb major grau de definició els punts de trobada de:  
1. Sud-est: VDL, vial sud i terme de Canet d'En Berenguer.  
2. Nord-est: VDL, el Corral del Batlle, M22 avinguda de la Palmera.  
Totes les tapes de tots els registres hauran de portar el nom de la instal·lació a què pertanyen. D'una altra manera i sense que siga de compliment obligat en este polígon ja que l'escrit a què farem referència és posterior a l'aprovació provisional, es recomana que totes les tapes dels pous porten l'anagrama de l'Ajuntament de Sagunt segons l'escrit de data 5 de juliol de 2004, del regidor delegat de Manteniment.  
Xarxa viària   
El carril bici ha de connectar pel Corral del Batlle amb la ronda de la Diputació, segons el plànol de vials motoritzats vigent al terme de Sagunt.  
Ja que en este projecte la secció pel VDL només inclou la vorera a l'oest del vial, se li indica que haurà de tindre concordança amb la secció total de tot el VDL reflectida en el projecte específic.  
Segons l'informe del Departament de Trànsit, els vials de 10 metres seran d'un únic sentit, i d'esta manera es guanyarà espai per a aparcament.  
Les voreres en els cantons s'allargaran fins a trobar-se en perpendicular i arredoniran les seues arestes amb un radi de gir adequat, evitant els xamfrans.   
No es respecta la continuïtat dels camins rodats existents a l'oest del sector al sòl no urbanitzable, amb l'àmbit del SUNP-4. Haurà de crear continuïtat per a l'accés a estos. En tot el límit oest excepte a l'entrada als camins existents, haurà de disposar algun element per la diferència d'alçades que es formararan.  
Hi ha grans diferències entre les seccions dels vials del pla parcial aprovat amb les seccions proposades al projecte d'urbanització. En este últim, es proposen quasi tots els vials com a carrers de trànsit rodat de doble sentit, sense cap tipus d'aparcament ni arbres, a diferència de les seccions del pla parcial on tots els vials tenien arbres i aparcament. Per tant, haurà de coordinar amb els Servicis Tècnics Municipals la solució final que cal adoptar de tots els vials de l'àmbit.  
Als carrers que tinguen arbratge en una sola vorera, estos es disposaran prioritàriament en les voreres que donen al sud i a l'oest de les illes.  
Rasants   
Les rasants incloses en el pla 4.1, planta limitada, no es poden comparar amb les cotes topogràfiques del plànol 2, planta estat actual, ja que estes últimes estan a una escala que no permet visualitzar-les. Haurà de plasmar en un plànol les rasants dels vials comparades amb les cotes topogràfiques del terreny actual.  
A més tal com es deia a l'informe anterior, no s'arrepleguen en cap plànol les cotes de desembarcament del perímetre, ni les coordenades de les illes, ni de l'àmbit pel qual no es pot saber la concordança d'este amb l'entorn, ni el replantejament de la unitat. S'aconsella que el tractament de les seues tres coordenades siga en la projecció UTM.  
Segons l'informe de l'Oficina Tècnica de Planejament i Topografia de l'Ajuntament de Sagunt, de data 27 d'abril de 2006, s'informa el següent:  
. «El projecte no té bases de replantejament amb les seues tres coordenades per a l'execució de la urbanització, per la qual cosa pràcticament no es pot desenvolupar, ni les alineacions ni les rasants, i s'ha de presentar la situació grafiada en plànols de les bases, així com les dades de camp, compensacions, croquis de situació de cada base.  
. En el plànol número 2, planta estat actual, està compost per una restitució fotogramètrica, el límit del sector no s'ajusta al pla parcial de les Platges.  
. En el pla 4.2, xarxa viària definició geomètrica, només es definixen els eixos dels vials, i no definix el replantejament de les illes i tampoc no està especificat l'acord amb el terme de Canet d'En Berenguer, es desconeix com serà l'aterratge i el seu entroncament.  
. En el plànol de seccions tipus dels vials hi ha tot tipus d'errors, des de massa espessos fins a acotacions.  
. Pel que fa a les rasants, amb els plànols dels perfils longitudinals, simplement podem apreciar les cotes en eix de carrers, no obstant això no s'especifiquen els acord verticals amb les distintes zones consolidades, ni l'altimetria amb els distints accessos, vials, etcètera.  
. A l'efecte d'estos servicis tècnics este projecte d'urbanització és insuficient.  
S'aportarà suport informàtic als Servicis Tècnics Municipals, que ratificaran el que concernix a les alineacions a espais públics, que obligatòriament prevaldran sobre els continguts del projecte».  
Residuals  
Haurà d'ubicar col·lectors de residuals als carrers de vianants 2, 3 i 4.  
Hi ha zones a l'àmbit amb una distància major de 35 metres entre pous, per la qual cosa haurà de col·locar els pous necessaris en el col·lector de residuals per a complir amb esta exigència.   
Haurà de definir amb major grau de detall el punt de connexió i l'evacuació de les aigües residuals fora del sector.  
Seguix sense complir als següents condicionants ja indicats en l'informe anterior: «...autorització a la Conselleria d'Obres Públiques per a la seua emissió, i en qualsevol cas la solució tècnica final quedarà subordinada a les condicions que indique el titular de la instal·lació. Seguix sense preveure les connexions a totes les possibles parcel·les de l'actuació. Les connexions de clavegueram hauran de disposar d'arqueta sifònica. Les canonades de clavegueram hauran de quedar recobertes com a mínim amb 15 centímetres de formigó H-150, llevat que siga necessària una major protecció per quedar situades a poca profunditat».  
Pluvials  
No s'indica la direcció de vessament de les aigües al plànol de pluvials.  
Haurà d'explicar amb major grau de detall i definició l'evacuació de les aigües pluvials de tota la urbanització a les séquies oest, nord i est, ja que amb la documentació aportada no es pot avaluar completament esta infraestructura.  
Haurà de definir amb major grau de detall les séquies de recollida d'aigües pluvials, la seua ubicació dins de la secció del vial i si són cobertes o descobertes.   
Ja que és una zona amb avingudes fortes en èpoques de pluja, pròxima a la Marjal d'Almenara i pròxima a la platja, la resolució de tot el referent al tema de les pluvials a la zona és primordial. Haurà de comprovar per mitjà d'assaigs la capacitat portant dels vials durant la seua execució i a la seua finalització, en les distintes èpoques de l'any (sequera i de pluges).  
Aigua potable  
El proveïment de l'àmbit es realitzarà des de la canonada d'aigua de diàmetre de 300 metres cúbics de conselleria. Haurà de connectar amb esta canonada pel límit oest. En el límit amb Canet d'En Berenguer haurà d'emmallar la instal·lació del polígon amb la canonada de l'ajuntament de diàmetre 200 que discorre pel VDL.  
Hi ha concentració de vàlvules de desguàs en una zona i no hi ha les mateixes a la resta de la urbanització. Haurà d'estudiar la ubicació d'estes dins de tot el sector.  
Haurà d'estudiar també els punts en què canvien de diàmetre les canonades i la ubicació de les vàlvules de tallada en les xarxes.  
En el vial 5 hi ha acumulació de ventoses en un punt.  
Seguixen sense indicar-se les connexions domiciliàries ni la dels equipaments, tal com es va dir en l'informe anterior.  
Totes les vàlvules de comporta seran de tancament elàstic amb brides com indica en el pressupost i no de bola de llautó i regle quadrat.  
Xarxa de mitjana i baixa tensió  
No s'ha presentat cap conveni subscrit amb la companyia elèctrica subministradora que garantisca el subministrament i, cas d'existir una altra que distribuïsca a la zona, si afecta les instal·lacions existents.  
No s'han presentat els projectes específics de baixa tensió, centres de transformació i mitjana tensió, tal com s'exigia a l'acord d'aprovació del programa d'actuació integrada.  
Haurà d'obtindre la disponibilitat dels terrenys en què es pretén ubicar les instal·lacions de mitjana tensió-centre de transformació fora de l'àmbit.  
Haurà de preveure la ubicació dels diferents centres de transformació, en parcel·les privades, integrats en els baixos dels edificis de les futures construccions i no a les zones verdes públiques.  
Els càlculs de les línies subterrànies de baixa tensió per a les parcel·les RCB hauran d'arreplegar l'edificabilitat màxima permesa pel programa d'actuació integrada i pla d'homologació, així com la seua repercussió sobre la instal·lació en mitjana tensió, atés que podria duplicar-se el seu nombre d'acord amb este.  
Xarxa d'enllumenat públic  
No s'ha presentat el projecte específic d'enllumenat públic tal com s'exigia en l'acord d'aprovació del programa d'actuació integrada.  
Hi ha errors de redacció en la documentació presentada, que malgrat no ser la requerida s'informen els efectes que siguen arreplegats en la documentació que cal presentar, entre els quals es troben:  
. En la pàgina 11 del document 9 d'11, es diu que l'enllumenat s'ha dissenyat de conformitat amb els Servicis Tècnics d'Iberdrola, corresponent al municipi donar la conformitat a estes instal·lacions.  
. Atés que en els diferents documents presentats (memòria, pressupost.) hi ha distintes tipologies d'arquetes, se li indica que les arquetes que cal instal·lar seran de polièster reforçat amb fibra de vidre amb una càrrega de ruptura mínima de 6.000 kg, que identifiquen el servici i amb la inscripció «Excel·lentíssim Ajuntament de Sagunt» i l'escut oficial de l'ajuntament.  
. Atés que en diferents documents del projecte es descriuen lluminàries classe I, se li indica que els models triats hauran de ser en tot cas classe II, ja que no es preveu ni es pressuposta cap tipus de posada a terra, ni ser el tipus d'instal·lació que es pretén des d'esta administració, ni el més recomanable des del punt de vista econòmic i de manteniment.  
. El color que cal utilitzar en el conjunt del punt de llum serà blau fosc amb acabat «tipus forja».  
. S'entén que el sistema de control automàtic es dóna per inclòs a pesar que hi ha documents en què no se'n preveu la instal·lació i en altres sí.  
. Hi ha discrepàncies respecte al tipus de reductor de flux previst, de 15 kVA en el document 9 d'11, de 45 kVA en plànols i de 80 i 60 kVA en la resta, per la qual cosa s'indica que seran estos últims.   
. No es grafien les lluminàries de nou metres en plànols (segons llegenda), ni s'identifiquen amb estos noms els vials, en els plànols que en memòria, la qual cosa fa juntament amb l'escala 1:1500 i la simbologia (idèntica per a les lluminàries de 70 i 250 w) que siga complicat determinar correctament la idoneïtat de la solució.  
. No es grafien les zones verdes juntament amb el vial 7-1 i 8-1, i cal identificar les zones de pas a fi d'estudiar la il·luminació d'estes.  
. El de vianants de sis metres d'ample i distribució a portell que s'inclou en càlculs, no existix en els plànols, i no s'inclouen els càlculs de cap dels de vianants que es grafien. De totes les maneres i tal com s'ha dit anteriorment, la solució final que cal adoptar de tots els vials s'haurà de coordinar amb els Servicis Tècnics Municipals.  
. Hi ha línies de distribució elèctrica de 50 i 35 mm², i no es consideren admissibles des del punt de vista del seu maneig i connexió a les caixes de fusibles, ja que no admet estes les connexions, a causa de la grandària d'estes. De la mateixa forma se supera el nombre màxim recomanable de punts de llum per quadre de comandament d'acord amb la Guia d'urbanització de la Comunitat Valenciana.  
. El quadre de comandament s'instal·larà en obra civil amb envoltant classe II i no metàl·lic tal com es descriu en la memòria.  
. No es preveu la il·luminació completa del Corral del Batlle.  
Telefonia  
Haurà d'aportar el conveni entre l'urbanitzador i la companyia.  
En el plànol 7.1, xarxa de telefonia, està indicada la xarxa telefònica aèria existent, que haurà de ser soterrada, però no s'aprecia el punt de connexió amb la xarxa telefònica projectada per a l'àmbit.   
La xarxa de telefonia passa a través de les zones verdes dels vials 11 i 12, i s'haurà de desviar cap a un dels límits laterals de la zona verda.  
En el vial 12, pròxim al carrer de vianants 4, la xarxa està dibuixada inconnexa, igual que la xarxa que rodeja l'illa 23 que no està unida a cap xarxa pròxima.  
No hauran de quedar canalitzacions a la vista i els tubs dels pedestals es tancaran amb fornícules provisionals per a no deixar-los vists.  
Les línies aèries telefòniques que creuen a l'àmbit i donen servici a les casetes existents i que es mantinguen, hauran de ser reposades de manera subterrània en virtut de la disposició cinquena del Pla General d'Ordenació Urbana.  
Senyalització  
La senyalització horitzontal es realitzarà amb pintura bicomponent.  
El radi de gir del vial 14 abans de l'entroncament amb el vial VDL és insuficient i pot crear una zona de perill.   
Haurà d'eliminar la ubicació del pas de vianants ubicat just després d'este gir, ja que no té visibilitat suficient per als conductors dels vehicles sobre els vianants.  
Haurà de canviar el sentit del carril dret del vial 14 en arribar a la rotonda projectada en el VDL, per a crear un vial de connexió amb el VDL de dos sentits de circulació.  
Les barbacanes dels passos de vianants estaran ubicades en perpendicular als passos de vianants i no es disposaran en els xamfrans.  
Haurà de complir el Decret 39/2004 en matèria d'accessibilitat en tots els seus aspectes (guals de vianants, cobridors d'escossells, detalls grafiats al projecte...)  
Al plànol número 10.2, urbanització seccions tipus paviments, no coincidixen les cotes de les plantes ací indicades amb l'ample dels vials indicat en la resta de plànols. Estan indicades les cotes en metres i en centímetres en la mateixa secció.  
Hi ha incongruències amb la descripció de les rigoles. En la memòria s'indiquen que totes són in situ 20x20 i en els plànols s'indiquen que existixen rigoles de 20x20, de 20x10 i de 25x25.   
El rastell prefabricat s'indica que és de 10x20x50, de 15x25x50 i de 12x25x50. Indicar en quins casos es disposa l'un o l'altre, ja que en cap plànol s'indica la diferència de rastells indicada en estes seccions.  
El paviment del carril bici té una espessor de 20 centímetres segons plànol. Explicar com es materialitza i de quins materials es compon.   
El plànol de senyalització haurà d'adequar-se a la solució definitiva consensuada amb els Servicis Tècnics Municipals sobre els vials.  
Jardineria i mobiliari urbà  
Haurà d'estudiar amb major grau de detall el disseny de totes les zones verdes.  
La base dels jocs es realitzarà amb base de cautxú, no amb graves com s'indica en el projecte i estarà rodejat d'una franja de formigó per a evitar la invasió de terres i/o graves.  
En virtut del decret en matèria d'accessibilitat 39/2004, en les voreres menors de tres metres d'ample, es col·locarà cobridors d'escossells.  
S'hauran de respectar els arbres existents que donen a la zona verda i integrar-los en el disseny.  
Seran també objecte de projecte les rotondes de l'àmbit. Hauran d'estar sobreelevades respecte a la cota del vial perquè siguen visibles a major distància.   
Tal com es va dir en l'informe anterior les papereres seran de xapa no perforada perquè no siguen permeables al vent.   
Segons l'informe del Servici de Jardineria de l'empresa concessionària del servici de manteniment de zones verdes SAG Sagunt:  
. No és recomanable en escossell el pi i el salix pels danys que causa al paviment. Les palmeres requerixen un escossell de dimensions majors, per la qual cosa estes espècies indicades es disposaran en les zones verdes.  
. No es detalla per a cada cas l'espècie que es disposa en cada alineació, i s'ubiquen preferentment espècies autòctones de la zona, com ara tarongers bords.  
. El port mínim serà de 16/18 centímetres de perímetre de tronc i 2,5-3 metres d'estípit.  
. No es detalla la ubicació d'arbusts, a més no es permetran ports inferiors a 40 centímetres i/o servits en MP-17.  
. A les zones de parterre on només hi ha terra vegetal s'haurà de completar la vegetació arbustiva a raó d'un arbust/m² com a mínim.  
. El tanca de pitosporo és viable, no així el d'evonimus pel seu escàs creixement.  
. No es creen zones de jocs.  
. Es podria plantejar alguna protecció de les zones enjardinades per mitjà de tanca.  
. Les textures aportades i la malla antiherba són adequades, però s'haurà de prestar atenció als rastells o estructures de separació, per a evitar contaminacions per graves o corfa.  
Xarxa de reg  
No hi ha pla de reg.   
De totes les maneres se li recorda entre altres que com a norma general, la xarxa de reg no haurà de quedar situada en la mateixa vertical que la de l'aigua, sinó amb una separació horitzontal que permeta reparar la canonada d'aigua sense afectar la de reg.  
La canonada de degoteig proposada ens pareix adequada, però no cal que els degoters se separen 50 centímetres a les zones en què no es donen plantacions, es disposarà tub cec de 17 mil·límetres.  
Com a norma general:  
. Utilització de canonades de PEBD timbrada i homologada fins a diàmetre 63 exterior (2.). Per a diàmetres superiors es podran utilitzar canonades de PVC.  
. Profunditat mínima de rases de 40 centímetres al vèrtex superior de la canonada, que en el tapat s'haurà d'embolicar amb farcit d'àrid o terra la granulometria del qual no sobrepasse els 5 mil·límetres.  
. Les canonades s'instal·laran sempre que siga possible per fora dels massissos i pegades als rastells o encintats.  
. En tots els elements d'obra civil travessats per la xarxa es col·locarà un passant de PVC de diàmetre mínim equivalent a 2,5 vegades el diàmetre exterior de les canonades de reg previstes. Per a trams superiors a 30 metres o canvis de direcció s'instal·laran arquetes de registre.  
. Les arquetes que es col·loquen seran metàl·liques, amb tancament de seguretat antivandàlic i amb identificació de pertànyer a la xarxa de reg.  
. Els sectors que proveïsquen les alineacions d'arbratge no seran els mateixos que els de zones enjardinades, parterres i tanques, per la qual cosa si és el cas s'hauran d'augmentar els sectors de reg.  
. Els programadors de reg que s'estan utilitzant en l'actualitat són del tipus T-Boss de Rain-Bird, per permetre la programació per mitjà de consola de cables o remota (preferible esta última, no afig cost), amb la finalitat d'evitar vandalisme.  
Xarxa de boques de reg.  
En este projecte tampoc s'arreplega en el plànol (sí apareix en mesuraments) una xarxa de boques de reg que doble la instal·lació i en garantisca el reg sense bóta.  
Per a considerar la instal·lació doblada, les boques de reg s'han de disposar amb una separació màxima de 30 metres dins de zones enjardinades com a places i assimilades.  
S'ha de contemplar la instal·lació d'arquetes amb tapa metàl·lica a cada boca de reg, així com en els casos assenyalats en el punt 2.1  
Les boques de reg que cal utilitzar han de ser de 2. d'enllaç ràpid, metàl·lica i formigonada, instal·lada segons l'esquema adjunt:  
Xarxa de reg per goteig.  
En el cas de tanques i zones d'arbustives es permetrà l'ús de conducció de PE de 16-17 mil·límetres sota malla o grava i degoter autocompensant.  
En el cas dels escossells en voreres i paviments, el normal és dimensionar la instal·lació perquè la xarxa de reg per degoteig siga de Ø 32 o 40 mm i 6 atm, embolicada per una canonada de PVC de Ø160 mm que conté així mateix la xarxa de boques de reg.  
Sobre esta canonada de Ø 32 s'inserirà un degoter autocompensant unit a un microtub de 3 x 4,5 mm que portarà l'aigua fins a l'escossell travessant el rastell i quedant soterrat, segons l'esquema adjunt.  
A l'altura de la inserció es col·locarà una arqueta de registre d'alumini de 20 x 20 cm.  
Tampoc és necessari recobrir amb una altra canonada a la conducció de degoteig quan no va sota paviment.  
L'arqueta on se situe el capçal de reg ha de tindre algun mecanisme de tancament antivandàlic, amb tapa de ferro colat o formigó (amb possibilitat de personalitzar amb logo de l'ajuntament) i marc d'acer (ex. model Rain Bird).  
Resultant que per l'Oficina Tècnica de Planejament s'informa.  
Respecte al Corral del Batlle, amb data 30 de març de 2006, s'informa:  
Documentació aportada/consultada per a emissió d'informe:  
1. Memòria.  
2. Plànols.  
3. Plec de prescripcions.  
4. Pressupost.  
Per estos Servicis Tècnics s'informa el següent:  
. No hi ha bases de replantejament per a l'execució de la traça, tant geomètricament com en altimetria.  
. En l'alçament topogràfic no esta reflectit l'estat actual, ni en cotes de les zones consolidades, així com les situacions en planta de: séquies existents, edificacions, accessos, límits, etcètera.  
. En el traçat geomètric es comença pel PQ 0+000, per la qual cosa no tenim concordança amb la rotonda existent, no es pot saber com serà l'aterratge amb esta ni el seu entroncament.  
. Respecte a la rasant, pel fet de ser un pendent uniforme, els dubtes que se'ns plantegen són les següents:  
1. S'està canalitzant l'aigua de vessament de la carretera (ronda del Port a Faura) cap al Corral del Batlle, amb al qual cosa s'agreuja el problema d'inundació a les zones B-3, C-2, C-1 i BOE1.- 1  
2. S'estan tenint en compte les cotes actuals a les edificacions i accessos existents-   
3. Per estos Servicis Tècnics i atesos els dubtes que ens sorgixen respecte d'això, s'haurien de presentar totes les dades reals existents i cotes projectades, tant en les interseccions com en tots els aterratges.  
. La metodologia per a l'obtenció de les superfícies d'expropiació, no ens pareix la més coherent, ja que s'ha obtingut encaixant el Cadastre digitalitzat amb l'eix del vial projectat, estes superfícies s'haurien d'haver obtingut per mitjà de l'estat actual de les parcel·les, alçades topogràficament i identificades amb el Cadastre, tenint en compte séquies, no reflectides en l'alçament, modificacions de límits, amplària de límits, etcètera.  
Cal aportar suport informàtic als Servicis Tècnics Municipals, que ratificaran el que concernix a les alineacions a espais públics, que obligatòriament prevaldran sobre els continguts del projecte.  
Respecte a la urbanització del vial VDL (SUNP-4), amb data 11 d'abril de 2006, s'informa:  
Documentació aportada/consultada per a emissió d'informe:  
5. Memòria.  
6. Annexos  
7. Plànols.  
Per estos servicis tècnics s'informa el següent:  
. En l'annex número 3, treballs topogràfics, hi ha una disparitat, ja que es diu que la informació topogràfica subministrada per l'empresa contractant no disposa de la necessària informació topogràfica de detall, realitzat un alçament topogràfic en coordenades relatives. I posteriorment es diu que les coordenades són UTM.  
. No hi ha bases de replantejament per a l'execució del traçat, tant geomètricament com en altimetria, i cal presentar totes les dades de camp, així com els errors i compensacions obtinguts, detalls de la ubicació de les bases de replantejament amb el seu corresponent: croquis, foto, coordenades, etcètera, tot això grafiat als plànols.  
. No s'aporta alçament topogràfic, per la qual cosa no esta reflectit l'estat actual, ni en cotes de les zones consolidades, així com les situacions en planta de: séquies existents, edificacions, accessos, límits, etcètera.  
. L'àmbit del VDL no s'ajusta al pla parcial de les Platges, i deixa zones sense executar. Ha d'estar delimitat per coordenades amb referències a zones urbanes i/o consolidades.  
. En el traçat geomètric no tenim dades de l'entroncament en el terme de Canet d'En Berenguer, ni amb el Corral del Batlle, per la qual cosa no es pot saber com serà l'aterratge en els seus dos entroncaments.  
. Respecte a la rasant, no es respecten els acords amb els VDP i VD realitzats així com als camins i als accessos existents.  
. El traçat projectat introduïx rotondes als encreuaments més importants, quan en realitat no coincidixen amb els V-DP.  
. La secció tipus no s'ajusta respecte al pla parcial de les Platges.  
Cal aportar suport informàtic als Servicis Tècnics Municipals, que ratificaran el que concernix a les alineacions a espais públics, que obligatòriament prevaldran sobre els continguts del projecte.  
Respecte al projecte Séquia del Rei (SUNP-4), amb data 18 d'abril de 2006, s'informa:  
Documentació aportada/consultada per a emissió d'informe:  
8. Plànols.  
Per estos Servicis Tècnics s'informa el següent:  
. No s'aporta alçament topogràfic actualitzat, per la qual cosa no està reflectit l'estat actual, ni en cotes de les zones consolidades, així com les situacions en la planta de: séquies existents, edificacions, accessos, límits, etcètera.  
. No hi ha bases de replantejament per a l'execució de la traça, tant geomètricament com en altimetria, s'han de presentar totes les dades de camp, així com els errors i les compensacions obtingudes, detalls de la ubicació de les bases de replantejament amb el seu corresponent: croquis, foto, coordenades, etcètera, tot això grafiat als plànols.  
. Respecte a la rasant, no s'estan tenint en compte les cotes actuals als camins i als accessos existents, així com la cota d'entroncament amb el canal perimetral no estan en concordança amb la rasant del VDL, s'haurà de justificar, pel fet de no tindre l'estat actual en altimetria, tant l'arrancada de la séquia, en la qual se submergix 69 centímetres així com en l'entroncament amb la Gola, ja que s'enrasa a cota 0.00.   
. El traçat del canal de drenatge en el tram limite del SNU/4 es referenciarà al traçat de VDL.  
. S'hauran de grafiar els trams corresponents a l'ample de la Séquia del Rei i quina és la secció final en l'entroncament de la Séquia de Gabau.  
. El projecte no identifica ni especifica la secció dels passos elevats sobre el canal.  
S'aportarà suport informàtic als Servicis Tècnics Municipals, que ratificaran el que concernix a les alineacions a espais públics, que obligatòriament prevaldran sobre els continguts del projecte.  
Considerant que el tràmit del projecte d'urbanització ha de desenvolupar-se amb subjecció al que disposa l'article 152 i següents de la Llei 16/2005, Urbanística Valenciana.  
Considerant que l'alcaldessa presidenta té, entre altres, les atribucions per al tràmit dels instruments de gestió, d'acord amb les previsions de l'apartat j) de l'article 21 de la Llei 7/1985, de 2 d'abril, de Bases de Règim Local.  
Considerant que mitjançant la Resolució de l'Alcaldia, de data 3 de novembre de 2003, número de resolució 3.779, es resol delegar en el regidor d'Urbanisme i Manteniment l'obertura de períodes d'informació pública d'instruments de gestió urbanística.  
A la vista de tot l'anterior resolc:  
Primer  
Sotmetre al tràmit d'informació pública el projecte d'urbanització del SUNP-4, de data d'entrada en este ajuntament el dia 29 de juliol de 2005, número de registre d'entrada 39.005, i compost per la documentació següent:  
1. Tom 1. Memòria i annexos.  
2. Tom 2. Plànols I.  
3. Tom 3. Plànols II.  
4. Document plec de prescripcions tècniques particulars.  
5. Projecte d'urbanització el Corral del Batlle.  
6. Projecte d'urbanització vial VDL. Memòria i plànols.  
7. Projecte d'urbanització vial VDL. Tom II plànols.  
8. Projecte d'urbanització vial VDL. Tom III plec de prescripcions tècniques.  
Projecte de canal de drenatge Séquia del Rei i Gabau.  
9. Document 1. Memòria i annexos. Març 2005.  
10. Document 2. Plànols. Març 2005.  
11. Document 3. Estudi de seguretat i salut.  
12. Document 4. Plec de prescripcions tècniques particulars.  
13. Document 5. Pressupost. Març 2005.  
14. Document 6. EIA. Març 2005.  
Per mitjà d'edicte publicat en un diari d'informació general editat a la Comunitat Valenciana, i posteriorment o simultàniament, en el diari de la Generalitat valenciana, us participem la possibilitat de formular al·legacions durant el termini d'un mes, comptador des de la publicació de l'edicte, en el Diari Oficial de la Generalitat.  
Segon  
Admetre l'increment de costs respecte dels definits en l'acord d'aprovació provisional del programa amb l'abast i límits establits en la part expositiva del present acord.  
Tercer  
Remetre un avís amb el seu contingut al domicili fiscal dels qui costen al Cadastre com a titulars de drets afectats i els qui hagen comparegut en l'expedient com a persones interessades.  
Cosa que es publica perquè se'n prenga coneixement i tinga els efectes oportuns.   
Sagunt, 19 de maig de 2006.. L'alcaldessa: Gloria Calero Albal.